Lóòótọ́ èmi ni ọmọbìnrin náà ti orúkọ rẹ̀ ń jẹ́ àjẹ́dìran, ẹni ti ń gbe ilé alágbẹ̀dẹ. Ìjà ni ó de ní ijọ́sí ni àwọn ara ilé wa purọ́ mọ wa, ti wọ́n wi pe awa ni a pa àwọn lọ́mọ jẹ, bẹ́ẹ̀ ni àkókò tí mo ń sọ̀rọ̀ rẹ̀ yí, emi àti ẹgbọn mi kò ì tí í ní àjẹ́, orúkọ tí kò yẹ wa ni ọmọ aráyé fi fún wa, nígbà tí oṣì mẹta si fi máa pé gbogbo ènìyàn jákèjádò ìlù wa ni wọ́n ti gbàgbọ́ pe àjẹ́ ni èmi àri ẹgbọn mi. Bẹ́ẹ̀ ni òmùgọ̀ àwon ènìyàn pọ̀ tó? Bí ẹni mejì tàbí mẹta bá ti ń sọ ǹkan kan àwọn ìyókù kò ní ronú ní tiwọn mọ́, àwọn náà a si máa sọ ohun tí ojú wọn kò tó. Bẹ́ẹ̀ ni àwọn enìyàn fún èmi àti ẹgbọn mi ní orúkọ tí kò yẹ fún wa. Àsẹ̀hìnwá-àsẹ̀hìnbọ̀ ọ̀rọ̀ náà, inú bí wa, a wá àjẹ́ lọ a sì rí i, a sì fi ìbínú sọ ara wa di àjẹ́ láti ọjọ́ náà títí ó fi di òní olónìí. Báyìí ni àwọn ẹlòmíràn wà nínú ayé ti wọ́n da bi gbòǹgbò ojú ọ̀nà ti wọ́n jẹ́ ohun ìdíwọ́ fún àwọn ọmọ Olódùmarè. Ẹni ti kò hùwà èké wọn a wi pe olúwaarẹ̀ ń hùwà èké títí onítọhun á fi pinnu lọ́kàn rẹ̀ pé, níwọ̀n ìgbà tí ọmọ aráyé ti wí pé òun ṣe ǹkan tí òun kò ṣe, ó yẹ kí òuun kúkú ṣe bẹ́ẹ̀ dandan – eléyìí jẹ́ ọ̀kan pàtàkì nínú ìpilẹ̀ṣẹ̀ ìṣubú fún àwọn ọmọ tí Olódùmarè dá sí orí ilẹ̀ ayé.
Loooto emi ni omobinrin naa ti oruko re n je ajediran, eni ti n gbe ile alagbede. Ija ni o de ni ijosi ni awon ara ile wa puro mo wa, ti won wi pe awa ni a pa awon lomo je, bee ni akoko ti mo n soro re yi, emi ati egbon mi ko i ti i ni aje, oruko ti ko ye wa ni omo araye fi fun wa, nigba ti osi meta si fi maa pe gbogbo eniyan jakejado ilu wa ni won ti gbagbo pe aje ni emi ari egbon mi. Bee ni omugo awon eniyan po to? Bi eni meji tabi meta ba ti n so nkan kan awon iyoku ko ni ronu ni tiwon mo, awon naa a si maa so ohun ti oju won ko to. Bee ni awon eniyan fun emi ati egbon mi ni oruko ti ko ye fun wa. Asehinwa-asehinbo oro naa, inu bi wa, a wa aje lo a si ri i, a si fi ibinu so ara wa di aje lati ojo naa titi o fi di oni olonii. Bayii ni awon elomiran wa ninu aye ti won da bi gbongbo oju ona ti won je ohun idiwo fun awon omo Olodumare. Eni ti ko huwa eke won a wi pe oluwaare n huwa eke titi onitohun a fi pinnu lokan re pe, niwon igba ti omo araye ti wi pe oun se nkan ti oun ko se, o ye ki ouun kuku se bee dandan – eleyii je okan pataki ninu ipilese isubu fun awon omo ti Olodumare da si ori ile aye.